ไฟแนนซ์ทูเดย์
... โครงการรถคันแรกที่ ทนุศักดิ์ เล็กอุทัย รมช.คลัง แสนภูมิใจที่ยอดใช้สิทธิถล่มทลายนับล้านราย ซึ่งคาดว่ายอดจัดเก็บรายได้จากธุรกิจที่เกี่ยวข้องเช่น ชิ้นส่วนยานยนต์ บุคคลธรรมดา จะทำกำไรได้มากกว่า
21 ธ.ค. 2555

... โครงการรถคันแรกที่ ทนุศักดิ์ เล็กอุทัย รมช.คลัง แสนภูมิใจที่ยอดใช้สิทธิถล่มทลายนับล้านราย ซึ่งคาดว่ายอดจัดเก็บรายได้จากธุรกิจที่เกี่ยวข้องเช่น ชิ้นส่วนยานยนต์ บุคคลธรรมดา จะทำกำไรได้มากกว่า
เงินที่ต้องเสียไปนั้น งานนี้ต้องดูกันยาวๆ แบบข้ามปี ว่าจะมีพวกทิ้งใบจองหรือไม่ เพราะวงในแจ้งว่ามีพวกเห่อจองเพียบ บางที่จองแบบแทบไม่ต้องดาวน์ ต้องมาดูกันต่อว่าสภาพเศรษฐกิจแบบนี้ พอถึงตอนต้องควักเงินจ่ายแล้วจะคึกคักเหมือนตอนขอภาษีคืนอยู่มั้ย 
...ต้นปีหน้าบริษัทจัดอันดับความเชื่อถือทั้ง มูดี้ส์ อินเวสเตอร์ เซอร์วิส สแตนดาร์ด แอนด์ พัวร์ หรือ เอสแอนด์พี และบริษัท เรทติ้ง แอนด์ อินเวสต์เม้นต์ อินฟอร์เมชั่น (แอร์แอนด์ไอ) ของญี่ปุ่น จะตบเท้าเข้าขอข้อมูลทั้งที่คลังและหน่วยงานที่เกี่ยวข้อง 
...หากผลจัดอันดับเรตติ้งปีหน้าออกมาว่าไม่มีการขยับเรตติ้ง เหมือนที่ล่าสุด เอสแอนด์พี คงเครดิตประเทศไว้ มีหวังหน้าแตกเป็นแถว และแผนการที่ จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) หวังว่าจะกลับเข้าไประดมทุนในตลาดต่างประเทศอาจจอดแบบไม่ต้องแจวก็ได้ 
...โครงการรับจำนำข้าวเริ่มพ่นพิษทำลายวงจรภาคธุรกิจเข้าให้แล้ว ล่าสุด บริษัท เอ็ม บี เค ที่ทำข้าวถุงยี่ห้อดังมานานกว่า 30 ปี เตรียมโละกิจการเพราะสู้เรื่องต้นทุนแพงไม่ไหว ที่สำคัญคนที่ทำธุรกิจข้าวยุคนี้ต้องมีสายป่านกับนักการเมือง ขณะที่พ่อค้าส่งออกก็หนีไปทำตลาดในประเทศเพื่อนบ้านแล้วเช่นกัน 
อนาคตคงเป็นดังเช่นที่นักวิชาการวิจารณ์คาดไว้ว่า รัฐบาลรู้แล้วว่าโครงการนี้มันเละแล้ว แต่ก็ไม่กล้าเลิก เพราะกำลังกินกันมันปากอยู่เลย 
...โรงงานยาสูบ เสนอแผนย้ายโรงงานแห่งใหม่ให้ ทนุศักดิ์ เล็กอุทัย เคาะเลือกที่ที่เหมาะสมไปหลายเดือนแล้ว แต่ยังไม่มีทีท่าว่าจะนำเรื่องเข้า ครม. ซึ่งคงเป็นไปตามคาดว่า เชียงใหม่ น่าจะได้เป็นโรงงานแห่งที่ 2 รองจากที่นิคมอุตสาหกรรมโรจนะที่กำลังก่อสร้างอยู่ โดยจะแบ่งกำลังการผลิตไว้ที่โรงงานโรจนะ 60% และที่แห่งใหม่อีก 40% และจะทำให้มีกำลังการผลิตเพิ่มขึ้นจาก 3.2 หมื่นล้านมวน เป็น 3.5 หมื่นล้านมวนต่อปี
...บริษัท ไทยศรีประกันภัย มาพร้อมกับตัวแทนจาก Zurich Insurance Group มอบเงินสินไหมทดแทนเพื่อบรรเทาความเสียหายจากเหตุน้ำท่วมใหญ่ เมื่อปลายปี 2554 รวมเป็นเงินทั้งสิ้น 35 ล้านเหรียญสหรัฐ ให้ บริษัท เจนเนอรัล มอเตอร์ส ผ่านมาปีหนึ่งเพิ่งเคลมน้ำท่วมกันเสร็จ
...ธนาคารพาณิชย์ ยังจับมือกับ วีซ่า อินเตอร์เนชั่นแนล ทำต้นคริสต์มาสบนถนนราชประสงค์ สร้างความคึกคักช่วงเทศกาลปีใหม่ ของธนาคารกสิกรไทย ปักหลักแยกราชประสงค์ ส่วนของธนาคารไทยพาณิชย์ อยู่หน้าเซ็นทรัลชิดลม อยากรู้ว่าต้นคริสต์มาสของธนาคารไหนเจ๋งสุด ต้องตระเวนดูไฟที่สำนักงานใหญ่ ธนาคารแต่ละแห่ง สวยๆ ทั้งน้าน